<classify> WAHANDISI katika sekta ya maji nchini wametakiwa kuacha unyonge unaofanya wakiuke maadili kitaalam na kusababisha changamoto katika miradi ya maji maeneo ya vijijini kutokana na kushindwa kusimamia taaluma zao ipasavyo.Wito huo umetolewa na Katibu Mkuu, Wizara ya Maji, Profesa Kitila Mkumbo wakati wa uzinduzi wa jukwaa la tisa la wadau wa Bonde la Ruvuma na Pwani ya Kusini unaohusu usimamizi na uendeshaji wa rasilimali za maji hapa nchini, ambao umefanyika mjini Mtwara.Katibu Mkuu huyo alisema changamoto hiyo ya ukiukwaji wa maadili imejitokeza maeneo mengi kutokana na kushawishiwa kifedha, wahandisi kuwa tayari kulinda vyeo vyao na kukubali kuharibu taaaluma zao, jambo linalotia aibu kutokana na kusababisha wakazi vijijini kukosa haki ya kupata huduma hiyo muhimu katika maisha yake.Amesema serikali inatarajia kuona mabadiliko ya changamoto hizo baada ya muda mfupi na kuimarika utoaji wa huduma hiyo muhimu ili wananchi waondokane na adha.Profesa Mkumbo amewataka watumishi kwenye mabonde yote nchini kuendelea kutoa elimu kwa wananchi watambue umuhimu wa rasilimali hiyo kutunzwa.Awali akizungumza kwenye jukwaa hilo, Ofisa wa Maji wa Bonde la Ruvuma na Pwani ya Kusini, Sudi Mpemba alisema Bonde hilo ni kati ya mabonde yenye maji mengi na kufafanua hali ya maji katika bonde hilo juu ya ardhi ni mita za ujazo 11 milioni kwa mwaka, huku chini ya ardhi ikiwa mita za ujazo 3278 milioni kwa mwaka.Mwenyekiti wa Jukwaa la maji nchini, Mbogo Futakamba akizungumzia umuhimu wa jukwaa hilo alisema linawapa nafasi kubwa wadau hao kushiriki uendeshaji rasilimali hiyo kwani kutokana na changamoto za utunzaji wa maji nchini, kitaifa na kimataifa ikiwemo usalama wa maji, usalama wa nishati, usalama wa chakula na mazingira upo umuhimu wa kuwa na majukwaa hayo.Maji ni rasilimali ambayo haina mbadala vingine vyote vina mbadala lakini siyo maji ya kilimo. Wataalam wanasema ifikapo mwaka 2050, dunia itakuwa na ongezeko la watu bilioni tisa. Hawa wote watahitaji chakula. Kwa hiyo matumizi ya maji kwa ajili ya chakula yataongezeka kwa asilimia 50, alisema Futakamba.  <topic>: KITAIFA 